In nomine domini amen. Anno incartionis eiusdem millesimo trecentesimo nonagesimo secundo, die decima nona mensis februarii. Nos frater Robertus de Baubigneyo, decretorum dottor, abbas monasterii sancti Stephani de Diuione, ordinis sancti Augustini lingonensis diocesis, et frater Jacobus de villa subtus Gevreyum, commendator seu preceptor preceptorie beate marie Magdalene de dicta Diuione, ordinis sancti Johannis Jherosolimitani, notum facimus, universis presentes litteras inspecturis et audituris. Cum lis et discordia verteretur, seu verti speraretur, inter me dictum abbatem, ex parte una; et me commendatorem ante dictum, ex altera, causa et ratione unius platee, situate in parrochia sancti Petri de Diuione, iuxta furnum dictum le four Poilley, hinc, et iter commune inde. Et ratione dicte discordie, informatio seu inquesta fuerit et sit fatta, de consensu nostrum dictarum parcium, per Guienetum de Marandolio et Guillelmum de Fontanis, dicta Diuione commorantes. Hinc est quod nos dicti abbas sancti Stephani, et preceptor preceptorie beate marie Magdalene de Diuione ex nostra certa sciencia et matura deliberatione, inter nos super hoc prehibitum, super dictis discordia et lite compromisimus, et compromissum fecimus, ac compromittimus et compromissum facimus per presentes, nos quibus supra nominibus condescendendo, in providos viros Miletum de Leriaco, burgensem divionensem, et Ytherum Arnoleti dicta Divione commorantem, per nos dictas partes nominatos et electos, tanquam in arbitros arbitratores seu amicabiles compositores; dantes et concedentes nos antedicti, compromittentes seu compromissum facientes, nostris dictis arbitris arbitratoribus seu amicabilibus compositoribus, plenam generalem et liberam potestatem ac mandatum speciale cognoscendi determinandi et sentenciandi, de et super dictis discordia et lite, ac pronunciandi, infra festum Resurrectionis domini proximo venturum, cui nostrarum dictarum parcium predicta platea superius confinata est et pertinet, secundum continenciam et contentum dicte inqueste aut informationis, que tradetur dictis arbitris arbitratoribus seu amicabilibus compositoribus, et in ipsorum manibus ponetur. Volentes, nos dicte partes, quod omnes processus moti inter nos, causa et pretextu dicte platee cessent dicto termino durante. Promittentes nos, dicte partes, et nostrum quelibet quatinus se tangit, bona fide et sub voto religionum nostrarum ac omnium nostrum et successorum nostrarum ac dictarum ecclesiarum bonorum, quorumcunque presencium et futurorum ypotheca et obligatione, huiusmodi compromissum ac omnia et singuli in presentibus litteris contenta. Necnon omne et quicquid per dictos arbitros arbitratores seu amicabiles compositores fuerit dictum gestum sententiatum et pronunciatum, super premissis omnibus et singulis, ratum, gratum, et firmum, perpetuo tenere, habere, ac inviolabiliter observare, sine quacunque contradictione, de cetero faciendo seu procurando, ad quorum omnium et singulorum premissorum observantiam et complementum nos antedicte compromittentes et nostrum quelibet quatenus se tangit. Volumus nos successoresque nostros cogi et compelli, quasi ex re adiudicata, per curiam domini ducis Burgundie, ac per curiam lingonensem, tam coiunctim quam divisim iuridictionibus et cohertionibus earum curiarum, et cuiuslibet ipsarum; propter hoc supponimus, nos successores nostros, dictaque bona nostra et dictarum ecclesiarum penitus et obligamus, omnibus exceptionibus huic facto contrariis, penitus in hoc remotis. In cuius rei testimonium nos sigillum dicte curie domini ducis Burgundie presentibus litteris rogavimus et obtinuimus apponi. Acta fuerunt hec in presencia Guidonis Bartineti de Auricampo, clerici iurati dictarum curiarum, ac coadiutoris discreti viri Andree de Faanayo, notarii Divionensis, pro dicto domino duce. Magistri Andree de Relamponte et Johannis de Auxona de Divione, testium ad premissa vocatorum specialiter et rogatorum. Anno et die predictis. — G. Bartinet.